Σαβάρς Καραπετιάν

Ο Σαβάρς Καραπετιάν (Shavarsh Vladimiri (Vladimirovich) Karapetyan ; αρμένικα : Շավարշ Կարապետյան ; 19 Μαΐου 1953) είναι συνταξιούχος Αρμένιος κολυμβητής, περισσότερο γνωστός επειδή διέσωσε 20 ανθρώπους σε ένα δυστύχημα στην λίμνη Γερεβάν στην Αρμενία το 1976.

 Βιογραφία 
Ο Καραπετιάν γεννήθηκε στις 19 Μαΐου 1953 στην τρίτη μεγαλύτερη πόλη της Αρμενίας, στο Κιροβακάν (σημερινό Βαναντζόρ), τότε μέρος της Σοβιετικής Ένωσης. Η οικογένειά του μετακόμισε στην Υεμένη το 1964, όπου ο Σαβάρς φοίτησε οχτώ χρόνια στο σχολείο και σε μια τεχνική σχολή για μηχανικούς. Ακολουθώντας την συμβουλή οικογενειακών φίλων, ξεκίνησε να μαθαίνει κολύμβηση από μικρή ηλικία. Το 1975-76, υπηρέτησε στις Σοβιετικές Ένοπλες Δυνάμεις στην στρατιωτική βάση του Μπακού.

Ήταν αθλητής τεχνικής κολύμβησης, κάτοχος 11 παγκοσμίων ρεκόρ, 17 φορές πρωταθλητής κόσμου, 13 φορές πρωταθλητής Ευρώπης και 7 φορές πρωταθλητής Σοβιετικής Ένωσης.

Σήμερα ζει στη Μόσχα και είναι ιδιοκτήτης ενός εμπορικού καταστήματος υποδημάτων το οποίο έχει ονομάσει «Δεύτερη Αναπνοή».

Η ηρωική προσπάθεια και η διάσωση 20 ατόμων από πνιγμό
Στις 16 Σεπτεμβρίου 1976, μόλις είχε τελειώσει την καθημερινή του προπόνηση των 20 Km στην λίμνη Γερεβάν όταν είδε ένα τρόλεϊ, με 92 επιβάτες, να πέφτει στην λίμνη. 
Κολύμπησε μέχρι εκείνο το σημείο και βούτηξε στα δέκα μέτρα που ήταν βυθισμένο και σχεδόν αόρατο από την λάσπη που είχε σηκωθεί. 
Έσπασε το πίσω παρμπρίζ με τα πόδια και μέσα από αυτό, άρχισε να βγάζει ανθρώπους να τους ανεβάζει στην επιφάνεια (περίπου 30 με 35 δευτερόλεπτα για κάθε άτομο που ανέβαζε) όπου τους παραλάμβανε ο αδελφός του, που προπονούνταν μαζί του, ο οποίος τους άφηνε στην ξηρά που απείχε 25 μέτρα. 
Έκανε το ίδιο πολλές φορές, σχεδόν 30 αλλά δεν επέζησαν όλοι.

Έμεινε σε κώμα 46 μέρες και όταν συνήλθε η κατάσταση της υγείας του ήταν τέτοια που τα 10 παγκόσμια ρεκόρ και τα χρυσά μετάλλια των παγκόσμιων και Ευρωπαϊκών πρωταθλημάτων ήταν πλέον η τελική συγκομιδή του από το άθλημα, δεν αγωνίστηκε ποτέ ξανά.

Ο ηρωισμός, το θάρρος και η αυταπάρνησή του, δεν έγιναν αμέσως γνωστά. 
Το 1982 η εφημερίδα "Komsomolskaya Pravda" δημοσίευσε ένα άρθρο σχετικά με το κατόρθωμά του, με τίτλο "Η υποβρύχια μάχη του πρωταθλητή". 
Αυτή η δημοσίευση αποκάλυψε ότι ήταν ο διασώστης και έλαβε περίπου 60.000 επιστολές από αγνώστους. 
Τότε, του απονεμήθηκε το μετάλλιο «Για τη σωτηρία του πνιγμού» και το μετάλλιο του «Τάγματος της Τιμής».

Η ηρωική προσπάθεια και η διάσωση ατόμων από φωτιά

Τον Φεβρουάριο του 1985 περνώντας τυχαία κοντά από ένα κτίριο που φλεγόταν διαπίστωσε ότι υπήρχαν σ΄ αυτό παγιδευμένοι άνθρωποι. 
Χωρίς δεύτερη σκέψη όρμησε μέσα στις φλόγες και έβγαλε έξω έναν-έναν τους ανθρώπους εξασφαλίζοντας μια πολύμηνη παραμονή στο νοσοκομείο από σοβαρά εγκαύματα και προβλήματα αναπνοής λόγω των αερίων.

Τιμητική μεταφορά Ολυμπιακής Φλόγας
Το 2014 στους Ολυμπιακούς Χειμερινούς Αγώνες που έγιναν στο Σότσι της Ρωσίας μετέφερε την Ολυμπιακή Φλόγα για το Κρεμλίνο, περπατώντας με δυσκολία. Όμως η Φλόγα έσβησε και ο κόσμος ανησύχησε. 
Κάποιος από την επιτροπή που τον ακολουθούσε, την άναψε.
Την επόμενη ημέρα μη γνωρίζοντας ποιος ήταν, το διαδίκτυο πήρε φωτιά, έγραφαν : Ντροπή, γιατί έβαλαν αυτόν; ντροπή που δεν κατάφερε να φροντίσει την Φλόγα.
Αργότερα έμαθαν ότι ήταν ο Shavarsh Karapetyan που έκτοτε έχει αναπνευστικά και άλλα προβλήματα. Τότε άλλαξαν οι δημοσιεύσεις και έγραψαν : Ήταν κάποιο σημάδι, ήθελε να δείξει ότι ακόμη και η Φλόγα έσβησε μπροστά στο θάρρος και το μεγαλείο της ψυχής του !

Κατηγορία:Πρόσωπα αρμενικής καταγωγής
Κατηγορία:Σοβιετικοί αθλητές
Κατηγορία:Ήρωες της Σοβιετικής Ένωσης